CELEX: 62015CN0094
Language: hr
Date: 2015-02-24 00:00:00
Title: Predmet C-94/15 P: Žalba koju je 24. veljače 2015. podnio Tudapetrol Mineralölerzeugnisse Nils Hansen KG protiv presude Općeg suda (treće vijeće) od 12. prosinca 2014. u predmetu T-550/08, Tudapetrol Mineralölerzeugnisse Nils Hansen KG protiv Europske komisije

20.4.2015   
            
            
               HR
            
            
               Službeni list Europske unije
            
            
               C 127/14
            
         Žalba koju je 24. veljače 2015. podnio Tudapetrol Mineralölerzeugnisse Nils Hansen KG protiv presude Općeg suda (treće vijeće) od 12. prosinca 2014. u predmetu T-550/08, Tudapetrol Mineralölerzeugnisse Nils Hansen KG protiv Europske komisije
   (Predmet C-94/15 P)
   (2015/C 127/20)
   Jezik postupka: njemački
   
      Stranke
   
   
      Žalitelj: Tudapetrol Mineralölerzeugnisse Nils Hansen KG (zastupnici: Dr. U. Itzen i J. Ziebarth LLM, odvjetnice)
   
      Druga stranka u postupku: Europska komisija
   
      Žalbeni zahtjev
   
   Ostajući pri zahtjevima postavljenima u prvom stupnju, žalitelj od Suda zahtijeva da:
   
               1.
            
            
               u cijelosti ukine pobijanu presudu Općeg suda (3. vijeće) od 12. prosinca 2014. u predmetu T-550/08 u dijelu u kojem se odnosi na tužitelja;
            
         
               2.
            
            
               podredno, odgovarajuće smanji novčanu kaznu u visini od 12 milijuna eura koja je tužitelju izrečena u članku 2. pobijane odluke od 1. listopada 2008.;
            
         
               3.
            
            
               dodatno podredno, spor vrati Općem sudu Europske unije na ponovno odlučivanje;
            
         
               4.
            
            
               tuženiku naloži snošenje troškova postupka.
            
         
      Žalbeni razlozi i glavni argumenti
   
   Predmet ove žalbe je presuda Općeg suda (3. vijeće) od 12. prosinca 2014., Tudapetrol Mineralölerzeugnisse Nils Hansen KG/Komisija kojom je Opći sud odbio tužbu za poništenje Odluke Komisije C (2008) 5476 final od 1. listopada 2008. u predmetu COMP/39181 – vosak za svijeće u dijelu u kojem se odnosi na tužitelja, a podredno smanjenje novčane kazne koja mu je izrečena.
   Žalitelj ističe sljedeće žalbene razloge:
   Prvim žalbenim razlogom prigovara povredi članka 101. UFEU-a i članka 296. UFEU-a te bitnih postupovnih prava i prava na obranu jer je Opći sud njegovu odgovornost u vezi s novčanom kaznom utvrdio protivno načelima pripisivanja koja se odnose na pojam poduzetnika europskog prava tržišnog natjecanja. Smatra da temeljno proturječje sastoji u tome da je Opći sud žalitelja s jedne i odvojeno kažnjeno društvo H&R KG i njegovo društvo kći s druge strane smatralo odvojenim poduzetnicima u smislu prava tržišnog natjecanja za potrebe izricanja novčane kazne. Istodobno je Opći sud, kao ranije Komisija, za potrebe pripisivanja postupanja i utvrđivanja navodne povrede te poduzetnike smatrao jedinstvenim poduzetnikom „H&R/Tudapetrol”. Međutim, ta društva nisu mogla istodobno počiniti povredu kao jedan poduzetnik, a za potrebe izricanja kazne biti smatrana dvama poduzetnicima. Stoga žalitelj smatra da je Opći sud nepravilno potvrdio dvostruko sankcioniranje istih radnji navodno iste gospodarske jedinice.
   Drugim žalbenim razlogom žalitelj prigovara povredi obveze obrazlaganja (članak 296. UFEU-a) pobijane presude. Smatra da ista prije svega sastoji u tome da presuda ne sadrži dostatno individualizirane navode o optužbi upravo prema tužitelju. Na temelju nedovoljno određenog obrazloženja o povredi gospodarske jedinice „H&R/Tudapetrol” koje nije preciznije kvalificirano, a koje je Opći sud prihvatio, ni iz odluke Komisije ni iz presude ne proizlazi koja su to postupanja koja se pripisuju žalitelju. Drugim dijelom drugog žalbenom razloga žalitelj se protivi tome da nije cjelovito odlučeno o njegovim pojedinačnim prigovorima o činjeničnim utvrđenjima. Smatra da je Opći sud istaknute prigovore ispitao i o njima odlučio samo djelomično. U dijelu u kojem je Opći sud razmatrao prigovore, žalitelj smatra da su razmatranja iz obrazloženja Općeg suda nezakonita zbog povrede načela dokazivanja ili zakona logike, odnosno zbog iskrivljavanja činjenica koje su bile dostupne Općem sudu.
   Svojim trećim žalbenim razlogom žalitelj ističe povredu njegovih prava na obranu koja je znatno utjecala na odluku. Smatra da ona sastoji osobito u tome da Opći sud, kao ni prethodno Komisija, nije izvršio dostatnu individualizaciju utvrđenih optužbi nego na nedopušten način neprestano argumentira nejasnim skupnim nazivom „H&R/Tudapetrol”. To za posljedicu ima da žalitelju nije jasno koje mu se optužbe pojedinačno stavljaju na teret na temelju kojih dokaza. Time se povređuje načelo in dubio pro reo te se žalitelju nedopušteno otežava obrana od optužbi koje mu se stavljaju na teret.